ORDE do 8 de maio de 2007 pola que se resolve a concesión de axudas aos concellos do Corgo e Vilalba para a adquisición de vehículos contra incendios e salvamento en concellos de menos de 20.000 habitantes e se modifica a concesión outorgada aos concellos das Pontes de García Rodríguez, Laza e Oímbra.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 30/05/2007

Polas ordes do 31 de xullo de 2006 (DOG nº 164, do 25 de agosto) e 19 de decembro de 2006 (DOG nº 243 de 20 de decembro), a Consellería de Presidencia, Administracións Públicas e Xustiza estableceu as bases que rexerían a concesión de axudas ás corporacións locais galegas para a adquisición de vehículos contra incendios e salvamento, con destino a concellos de menos de 20.000 habitantes.
O 29 de xaneiro de 2007 a Consellería de Presidencia, Administracións Públicas e Xustiza, en aplicación do artigo 7 da referida orde, resolveu dar publicidade ás resolucións de concesión de axudas ás corporacións locais para a adquisición de vehículos contra incendios e salvamento en concellos de menos de 20.000 habitantes, figurando nesta resolución como beneficiarios, entre outros, os concellos de Negreira, Pontedeume, Toques, Touro, As Pontes de García Rodríguez, Fornelos de Montes, Crecente, Laza e Oímbra.
Con posterioridade a esta resolución, os concellos de Negreira, Pontedeume, Toques, Fornelos de Montes, Crecente e Touro renunciaron á devandita axuda. Así mesmo, os concellos das Pontes de García Rodríguez, Laza e Oímbra presentaron un escrito de reclamación argumentando un erro na xestión do procedemento por parte da propia Administración.
Constatada a existencia dun erro material ou de feito na Resolución do 29 de xaneiro de 2007 atribuído á propia Administración e de conformidade co artigo 105.2º da Lei 30/92, do 26 de novembro, de réxime xurídico e do procedemento administrativo común, cómpre modificar a concesión de axuda aos concellos das Pontes de García Rodríguez, Laza e Oímbra.
Así mesmo, e tendo en conta que por mor das renuncias presentadas se incrementa o remanente do crédito asignado para esta orde, posibilitando a atención das peticións de subvención dos concellos de Vilalba e O Corgo que na anterior resolución non foron atendidas por non existir crédito suficiente.
RESOLVO:
Primeiro.-Conceder con cargo á aplicación 06.07.231A.760.3 dos orzamentos xerais da Comunidade Autónoma de Galicia para o ano 2006, axudas para a adquisición de vehículos contra incendios e salvamento do seguinte xeito:
Vehículos especialmente deseñados para intervencións en vías de poboación ou interurbanos de difícil acceso: concellos de Oímbra (Ourense) e do Corgo (Lugo)
Vehículos urbanos lixeiros: concellos das Pontes de García Rodríguez (A Coruña), de Laza (Ourense) e de Vilalba (Lugo)
Segundo.-Notificarlles o contido desta resolución aos concellos beneficiarios, especificando as condicións particulares que deberán cumprir de acordo co disposto na Orde do 31 de xullo de 2006.
Terceiro.-Contra esta resolución, que esgota a vía administrativa, poderase interpoñer recurso de reposición perante este mesmo órgano, no prazo dun mes, ou recurso contencioso-administrativo perante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do seguinte ao da publicación desta orde.
En todo caso, non se poderá interpoñer recurso contencioso-administrativo ata que sexa resolto expresamente ou se produza a desestimación presunta do recurso de reposición.
Santiago de Compostela, 8 de maio de 2007.
José Luis Méndez Romeu
Conselleiro de Presidencia, Administracións
Públicas e Xustiza